KBANK-BBL บวกสวนตลาด! โบรกฯมอง นลท.โยกเงินพัก จ่อรับประโยชน์ดบ.ขาขึ้น
แบงก์ใหญ่ KBANK-BBL บวกสวนตลาด โบรกฯคาดนักลงทุนโยกเงินพัก ซึ่งเป็นหุ้นกลุ่ม Domestic Play และยังได้รับประโยชน์จากดอกเบี้ยขาขึ้นจากเฟดจะปรับขึ้นดอกเบี้ยในปีนี้
25 ม.ค. 2565

ผู้สื่อข่าวรายงานว่าวันนี้ (25 ม.ค. 2565) ณ เวลา 12:30 น. ธนาคารใหญ่สองแห่งปรับตัวขึ้นสวนทางตลาด นำโดย ธนาคารกสิกรไทย จำกัด (มหาชน) หรือ KBANK ราคาหุ้น อยู่ที่ระดับ 144.00 บาท เพิ่มขึ้น 4.00 บาท หรือ 2.86% โดยทำจุดสูงสุดที่ 144.00 บาท และทำจุดต่ำสุดที่ 140.00 บาท ด้วยมูลค่าการซื้อขาย 3.72 พันล้านบาท
เช่นเดียวกับ ธนาคารกรุงเทพ จำกัด (มหาชน) หรือ BBL ราคาหุ้นอยู่ที่ระดับ 131.00 บาท เพิ่มขึ้น 1.50 บาท หรือ 1.16% โดยทำจุดสูงสุดที่ 131.00 บาท และทำจุดต่ำสุดที่ 128.50 บาท ด้วยมูลค่าการซื้อขาย 1.98 พันล้านบาท
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า กรณีราคาหุ้น KBANK และ BBL ปรับตัวสวนทางตลาดที่ปรับลงไปมากในช่วงภาคเช้าของวันนี้ เนื่องจากนักลงทุนเทขายหุ้นขนาดใหญ่ (Big Cap) ย้ายเข้าพักเงินหุ้น 2 ตัว ซึ่งเป็นหุ้นกลุ่ม Domestic Play และยังได้รับประโยชน์จากดอกเบี้ยขาขึ้น ที่ธนาคารกลางสหรัฐ (เฟด) จะปรับขึ้นดอกเบี้ยในปีนี้
โดยยังแนะนำ “ซื้อ” ให้ราคาเป้าหมาย KBANK ที่ 170 บาท ขณะที่ BBL ให้เป้าหมายที่ 164 บาท ส่วนด้านเทคนิค KBANK มีแนวรับ 142-140 บาท ส่วนแนวต้าน 145-147.50 บาท ขณะที่ BBL มีแนวรับ 129 บาท ส่วนแนวต้าน 133 บาท